[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 12.12.2006

COM(2006) 788 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαισιο της προτασης

- Αιτιολόγηση και στόχοι της πρότασης

Στόχος του παρόντος σχεδίου κανονισμού του Συμβουλίου είναι να παρατείνει την ισχύουσα αναστολή των αυτόνομων δασμών για ορισμένους τύπους οθονών απεικόνισης για τους οποίους έχουν ανασταλεί πλήρως οι δασμοί του κοινού δασμολογίου μέχρι τις 31 Δεκεμβρίου 2006.

- Γενικό πλαίσιο

Λόγω της ταχείας εξέλιξης της τεχνολογίας και των προβλημάτων που ανακύπτουν όσον αφορά την κατάταξη νέων προϊόντων στον τομέα των ηλεκτρονικών, ο κανονισμός (ΕΚ) αριθ. 493/2005 του Συμβουλίου, της 16ης Μαρτίου 2005, για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο, ανέστειλε πλήρως, για περιορισμένο διάστημα, τους αυτόνομους δασμούς του κοινού δασμολογίου για τις οθόνες απεικόνισης που χρησιμοποιούν οθόνη υγρών κρυστάλλων (LCD), με διαγώνιο οθόνης 48,5 cm ή μικρότερη και με λόγο διαστάσεων οθόνης 4:3 ή 5:4, και που υπάγονται στον κωδικό ΣΟ 8528 21 90. Το παρόν μέτρο λήγει στις 31 Δεκεμβρίου 2006, εκτός εάν το Συμβούλιο αποφασίσει να το παρατείνει.

Το ερώτημα εάν πρέπει να παραταθεί η δασμολογική αναστολή συζητήθηκε στις 18 Μαΐου 2006 από την ομάδα εργασίας «Τελωνειακή Ένωση» του Συμβουλίου.

Μετά τις συζητήσεις που διεξήχθησαν με τα κράτη μέλη και την EICTA που αντιπροσωπεύει την ευρωπαϊκή βιομηχανία, συνήχθη το συμπέρασμα ότι είναι σκόπιμο να παραταθεί η ισχύουσα αναστολή των αυτόνομων δασμών για άλλα 2 έτη από 1ης Ιανουαρίου 2007.

Πρέπει να σημειωθεί ότι, μετά τις τροποποιήσεις της ονοματολογίας που περιλαμβάνονται στο παράρτημα της διεθνούς σύμβασης περί εναρμονισμένου συστήματος ονοματολογίας και κωδικοποιήσεως των εμπορευμάτων - οι οποίες έχουν εγκριθεί σύμφωνα με τη σύσταση της 26ης Ιουνίου 2004 του Συμβουλίου Τελωνειακής Συνεργασίας - και τη μεταφορά της ΣΟ στο ΕΣ 2007, τα προϊόντα που υπάγονται επί του παρόντος στον κωδικό ΣΟ 8528 21 90 θα κατατάσσονται, από 1ης Ιανουαρίου 2007, στον κωδικό ΣΟ 8528 59 90 της Συνδυασμένης Ονοματολογίας. Επομένως είναι επίσης αναγκαίο να τροποποιηθεί ο κωδικός ΣΟ.

Ως εκ τούτου, η Επιτροπή υποβάλλει τη συνημμένη πρόταση κανονισμού του Συμβουλίου σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

- Ισχύουσες διατάξεις στον τομέα της πρότασης

Κανονισμός (ΕΟΚ) αριθ. 2658/87 του Συμβουλίου σχετικά με τη δασμολογική και στατιστική ονοματολογία και το κοινό δασμολόγιο.

Κανονισμός (ΕΚ) αριθ. 493/2005 του Συμβουλίου, της 16ης Μαρτίου 2005, για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο. Αυτός ο κανονισμός του Συμβουλίου λήγει στις 31 Δεκεμβρίου 2006.

- Συνάφεια με άλλες πολιτικές και στόχους της Ένωσης

Η πρόταση είναι σύμφωνη με τις πολιτικές στον τομέα του εξωτερικού εμπορίου και της βιομηχανίας.

2) Διαβούλευση με τα ενδιαφερομενα μερη και εκτιμηση των επιπτωσεων

- Διαβουλεύσεις με τα ενδιαφερόμενα μέρη

Μέθοδοι διαβούλευσης, κύριοι τομείς που αφορά η πρόταση και γενικά χαρακτηριστικά των ερωτηθέντων

Η ομάδα εργασίας «Τελωνειακή Ένωση» του Συμβουλίου.

Το τμήμα δασμολογικής και στατιστικής ονοματολογίας (τομέας Μηχανικής/Διάφορα) της επιτροπής τελωνειακού κώδικα.

EICTA (Ένωση βιομηχανιών των τεχνολογιών των πληροφοριών, των επικοινωνιών και των ηλεκτρονικών συσκευών ευρείας κατανάλωσης).

Σύνοψη των απαντήσεων και τρόπος με τον οποίον ελήφθησαν υπόψη

Η πρόταση είναι σύμφωνη με τις απόψεις που εξέφρασαν τα ενδιαφερόμενα μέρη.

- Προσφυγή στη γνώμη εμπειρογνωμόνων

Σχετικοί επιστημονικοί/ειδικοί τομείς

Τελωνειακή ονοματολογία, πολιτικές στον τομέα του εξωτερικού εμπορίου και της βιομηχανίας.

Χρησιμοποιηθείσα μέθοδος

Συνεδριάσεις με εμπειρογνώμονες που εκπροσωπούν τα κράτη μέλη.

Διαβουλεύσεις με την EICTA.

Κυριότεροι οργανισμοί/εμπειρογνώμονες που συμμετείχαν στις διαβουλεύσεις

Η ομάδα εργασίας «Τελωνειακή Ένωση» του Συμβουλίου, το τμήμα δασμολογικής και στατιστικής ονοματολογίας της επιτροπής τελωνειακού κώδικα και η EICTA.

Σύνοψη των απόψεων που διατυπώθηκαν και ελήφθησαν υπόψη

Η ισχύουσα αναστολή των αυτόνομων δασμών για ορισμένους τύπους οθονών απεικόνισης πρέπει να παραταθεί, προς το συμφέρον της Κοινότητας, για άλλα δύο έτη, από 1ης Ιανουαρίου 2007, ώστε να επωφεληθούν οι καταναλωτές και να προωθηθεί το εμπόριο μεταξύ των κρατών μελών και τρίτων χωρών.

Μέσα που χρησιμοποιήθηκαν για τη δημοσιοποίηση των απόψεων των εμπειρογνωμόνων

Δημοσίευση της πρότασης.

- Εκτίμηση των επιπτώσεων

Διευκόλυνση του εμπορίου.

3) Νομικα στοιχεια της προτασης

- Συνοπτική παρουσίαση της προτεινόμενης ενέργειας

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

- Νομική βάση

Άρθρο 26 της συνθήκης.

- Αρχή της επικουρικότητας

Η πρόταση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν εφαρμόζεται.

- Αρχή της αναλογικότητας

Η πρόταση είναι σύμφωνη με την αρχή της αναλογικότητας για τον(τους) ακόλουθο(-ους) λόγο(-ους).

Όπως προβλέπεται στη συνθήκη, η πρόταση προωθεί το εμπόριο μεταξύ των κρατών μελών και τρίτων χωρών και λαμβάνει υπόψη τα εμπορικά συμφέροντα των οικονομικών φορέων (κατασκευαστών στην Κοινότητα και εισαγωγέων) χωρίς να τροποποιεί τον κατάλογο ΠΟΕ των δασμολογικών παραχωρήσεων της ΕΚ.

- Επιλογή μέσων

Προτεινόμενα νομικά μέσα: κανονισμός του Συμβουλίου.

Δεν κρίθηκαν κατάλληλα άλλα μέσα για τον(-ους) εξής λόγο(-ους).

Δυνάμει του άρθρου 26 της συνθήκης ΕΚ, οι αυτόνομες δασμολογικές αναστολές και οι ποσοστώσεις εγκρίνονται από το Συμβούλιο, το οποίο αποφασίζει με ειδική πλειοψηφία με βάση πρόταση της Επιτροπής.

4) Δημοσιονομικές επιπτώσεις

Μη εισπραχθέντες τελωνειακοί δασμοί ύψους 300 εκατομμυρίων ευρώ.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας και ιδίως το άρθρο 26,

την πρόταση της Επιτροπής,

Εκτιμώντας τα ακόλουθα:

(1) Στη Συνδυασμένη Ονοματολογία που περιλαμβάνεται στο παράρτημα Ι του κανονισμού (ΕΟΚ) αριθ. 2658/87του Συμβουλίου[1], οι κωδικοί ΣΟ για τις οθόνες απεικόνισης είναι οι κλάσεις 8471 και 8528.

(2) Για την κατάταξη των οθονών απεικόνισης σε κωδικό άλλο από τον κωδικό ΣΟ 8528 πρέπει να πληρούνται ορισμένες προϋποθέσεις. Η σύγκλιση της τεχνολογίας των πληροφοριών, των ηλεκτρονικών συσκευών ευρείας κατανάλωσης και των νέων τεχνολογιών δημιούργησε μια κατάσταση όπου είναι αδύνατο να καθοριστεί, βάσει απλών τεχνικών χαρακτηριστικών, ο κύριος σκοπός μιας συγκεκριμένης οθόνης απεικόνισης κατά την κατάταξη των οθονών απεικόνισης. Δεν είναι εφικτό να καθοριστούν ακριβή κριτήρια για την κατάταξη των προϊόντων που να στηρίζονται σε αντικειμενικά και ποσοτικοποιήσιμα στοιχεία.

(3) Λαμβανομένων υπόψη των εμπορικών και τεχνικών στοιχείων, είναι προς το συμφέρον της Κοινότητας να ανασταλούν πλήρως, για περιορισμένο διάστημα, οι αυτόνομοι δασμοί του κοινού δασμολογίου για ορισμένους τύπους οθονών απεικόνισης.

(4) Γι’αυτούς τους λόγους, ο κανονισμός (ΕΚ) αριθ. 493/2005 του Συμβουλίου, της 16ης Μαρτίου 2005, για τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο[2], ανέστειλε πλήρως, για περιορισμένο διάστημα, τους αυτόνομους δασμούς του κοινού δασμολογίου για τις οθόνες απεικόνισης που χρησιμοποιούν οθόνη υγρών κρυστάλλων (LCD), με διαγώνιο οθόνης 48,5 cm ή μικρότερη και με λόγο διαστάσεων οθόνης 4:3 ή 5:4, και που υπάγονται στον κωδικό ΣΟ 8528 21 90.

(5) Αυτό το μέτρο αναστολής που θεσπίζεται με τον κανονισμό (ΕΚ) αριθ. 493/2005, λήγει στις 31 Δεκεμβρίου 2006.

(6) Για να επωφεληθούν οι καταναλωτές, να εξασφαλιστεί η ορθολογική ανάπτυξη της παραγωγής και να αυξηθεί η κατανάλωση στο εσωτερικό της Κοινότητας, καθώς και για να προωθηθεί το εμπόριο μεταξύ των κρατών μελών και τρίτων χωρών, είναι προς το συμφέρον της Κοινότητας να παραταθεί η ισχύουσα αναστολή των αυτόνομων δασμών για άλλα δύο έτη από 1ης Ιανουαρίου 2007.

(7) Μετά τις τροποποιήσεις της ονοματολογίας που περιλαμβάνονται στο παράρτημα της διεθνούς σύμβασης περί εναρμονισμένου συστήματος ονοματολογίας και κωδικοποιήσεως των εμπορευμάτων - οι οποίες έχουν εγκριθεί σύμφωνα με τη σύσταση της 26ης Ιουνίου 2004 του Συμβουλίου Τελωνειακής Συνεργασίας - και τη μεταφορά της ΣΟ στο ΕΣ 2007, τα προϊόντα που υπάγονται επί του παρόντος στον κωδικό ΣΟ 8528 21 90 θα κατατάσσονται, από 1ης Ιανουαρίου 2007, στον κωδικό ΣΟ 8528 59 90 της Συνδυασμένης Ονοματολογίας.

(8) Συνεπώς, ο κανονισμός (ΕΟΚ) αριθ. 2658/87 πρέπει να τροποποιηθεί αναλόγως.

(9) Δεδομένου ότι η αναστολή που θεσπίζεται με τον παρόντα κανονισμό, αποτελεί την παράταση αναστολής που είχε ήδη θεσπιστεί με τον κανονισμό (ΕΚ) αριθ. 493/2005 που λήγει στις 31 Δεκεμβρίου 2006 και επειδή δεν είναι προς το συμφέρον της Κοινότητας να διακοπεί η δασμολογική μεταχείριση των οθονών απεικόνισης που καλύπτονται από την εν λόγω αναστολή, ο παρών κανονισμός τίθεται αμέσως σε ισχύ και εφαρμόζεται από 1ης Ιανουαρίου 2007.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο Παράρτημα Ι, Μέρος δεύτερο – Πίνακας δασμών, Τμήμα XVI, Κεφάλαιο 85 του κανονισμού (ΕΟΚ) αριθ. 2658/87, το κείμενο στη στήλη 3 που αντιστοιχεί στον κωδικό 8528 59 90 αντικαθίσταται από τα ακόλουθα:

“14(*)

___________________

* Δασμός που αναστέλλεται αυτόνομα έως τις 31 Δεκεμβρίου 2008 για τις οθόνες απεικόνισης με διαγώνιο οθόνης 48,5 cm ή μικρότερη και με λόγο διαστάσεων οθόνης 4:3 ή 5:4 (κωδικός TARIC 8528 59 90 30)."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Εφαρμόζεται από την 1η Ιανουαρίου 2007.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ ΓΙΑ ΠΡΟΤΑΣΕΙΣ ΠΟΥ ΕΧΟΥΝ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΟΙ ΟΠΟΙΕΣ ΠΕΡΙΟΡΙΖΟΝΤΑΙ ΑΠΟΚΛΕΙΣΤΙΚΑ ΣΤΑ ΕΣΟΔΑ

1. ΟΝΟΜΑΣΙΑ ΤΗΣ ΠΡΟΤΑΣΗΣ

Πρόταση κανονισμού του Συμβουλίου σχετικά με την τροποποίηση του παραρτήματος Ι του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο.

2. ΚΟΝΔΥΛΙΑ ΤΟΥ ΠΡΟΫΠΟΛΟΓΙΣΜΟΥ

Κεφάλαιο και άρθρο: κεφάλαιο 12 άρθρο 120.

3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

( Η πρόταση δεν έχει δημοσιονομικές επιπτώσεις.

X Η πρόταση δεν έχει δημοσιονομικές επιπτώσεις επί των δαπανών αλλά έχει δημοσιονομικές επιπτώσεις επί των εσόδων – με τα εξής αποτελέσματα:

Είναι ιδιαίτερα δύσκολο να εκτιμηθεί η σχετική απώλεια ίδιων πόρων. Δεν υπάρχουν ακριβή στατιστικά στοιχεία για τις εισαγωγές προϊόντων αυτού του είδους δεδομένου ότι πολλά από αυτά έχουν καταταχθεί λανθασμένα σε κεφάλαια στα οποία δεν εφαρμόζεται δασμολογική απαλλαγή.

Με βάση τις εισαγωγές που πραγματοποιήθηκαν το 2005, η μέγιστη απώλεια εσόδων υπολογίστηκε σε 300 εκατομμύρια ευρώ.

(εκατομμύρια ευρώ μέχρι ένα δεκαδικό ψηφίο)

Κονδύλιο προϋπολογισμού | Έσοδα | Έναρξη | [Έτος ν] |

Άρθρο 120 | Επιπτώσεις επί των ίδιων πόρων | 01/01/2007 | 300 |

4. ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Εφαρμόζονται τα συνήθη μέτρα στο πλαίσιο του Κοινοτικού Τελωνειακού Κώδικα.

5. ΑΛΛΕΣ ΠΑΡΑΤΗΡΗΣΕΙΣ

[1] ΕΕ L 256 της 7.9.1987, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1549/2006 της Επιτροπής (ΕΕ L 301 της 31.10.2006, σ.1).

[2] ΕΕ L 82 της 31.3.2005, σ.1